 NA FRIDAH OKACHI MBUNGE wa Embakasi Mashariki, Paul Ongili almaarufu Babu Owino, amemkosoa Rais William Ruto kwa hatua ya kupeleka askari 1, 000 wa Kenya nchini Haiti kukabiliana na magenge ya uhalifu.  Kulingana na mbunge huyo wa chama cha ODM, ametaja maamuzi ya Rais Ruto kama yanayokinzana na sheria na ambayo ni hatari kwa usalama wa maafisa watakaoenda nchini humo. Katika video aliyochapisha kwenye ukurasa wake rasmi wa Facebook, Babu Owino alikashifu Dkt Ruto akisema askari wa Kenya hawajapata mafunzo ya kutosha kutumwa katika taifa hatari kama hilo. “Kutuma maafisa kwenda Haiti si jambo nzuri kwa kuwa hawajapewa mafunzo ya kutosha kukabiliana na magenge hayo hatari,” akasema. Babu Owino ambaye ni mwandani wa kiongozi wa ODM Raila Odinga, anasema kutuma polisi wa Kenya Haiti wakati ambapo baadhi ya maeneo nchini yanashuhudia utovu wa usalama ni kinaya. “Wameshindwa kukabiliana na majangili na wahalifu wanaoiba mifugo Bonde la Ufa na hata kuua watu, Haiti ndiyo wataweza?” Babu Owino akashangaa. Rais Ruto alitangaza kupeleka maafisa wa polisi Haiti kurejesha amani na utulivu, hatua ambayo imedhinishwa na Baraza la Usalama la Umoja wa Kimataifa (UN). Mataifa wanachama wa Baraza hilo, yaliunga mkono askari wa Kenya kupelekwa Haiti. China na Urusi, hazikupiga kura kuunga au kukataa polisi wa Kenya kupelekewa Haiti kusaidia kudumisha amani. Rais wa Amerika, Joe Biden pia alisifu taifa la Kenya kwa hatua hiyo aliyoitaja kuwa ya kijasiri. Haiti imekuwa ikishuhudia ghasia na machafuko tangu 2021, baada ya Rais wa nchi hiyo Jovenel Moïse kuuawa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  